Imbatad ni Dardarat Punong Barangay Danny Garcia, Chairman ti MFARMC, a pattapattana ket saan nga umdas ti materiales nga inted ti BFAR para iti proyekto a payao ket inawisna dagiti kakaduana a sangsangkamaysada a mangkiddaw iti BFAR Region 1 Officials ti nayonna yantangay siaayat met ti LGU-Cabugao a mangted ti kapadana a kaadu ta umayda mangseminar kadagiti umawat kadagitoy a proyekto ita a Nobiembre 16, 2011 sakbay a maiyusar daytoy a pagkalap.
Imbatad met ni Sabang Punong Barangay Edgardo S. Cobangbang, Sr. a gundawayanda dagitoy a gannuat para kadagiti kalugaranda a mangngalap ket siaayat a mangpasangbay ti Barangay Sabang kadagiti maangay a miting ken seminar ti MFARMC ngem kalikagumanna ti naan-anay a pannakibadang dagiti innem a Punong Barangay a mangidaulo ti innem a barangay a mangbukel ti Coastal Barangays.
Iti nasao a miting, impakaammo da MA Zenaida S. Andrada ken Municipal Fisheries Coordinator Milagros R. Paz a malaksid nga umay dagiti taga-BFAR Regional Office mangseminar kadagiti umawat ti proyekto, makipaset pay dagiti pannakabagi ti DENR-EMB gapu iti maited nga artificial reef ken pakaseknan ti agtultuloy a mangrove planting and maintenance. Innayon ni MA Andrada a maigunamgunam ti linawas koma a Coastal Clean-up tapno agballigi ti pannakataripato dagiti naimuladan a mangrove.
Nakitaripnong met da Mayor Edgardo “Ediboy” S. Cobangbang, Jr. ken LGOO Constancia Quinola ti MLGOO-Cabugao a nakipagtaming kadagiti pakaseknan dagiti mangngalap.
ilo_Latn ilo_Latn ilo_Latn ilo_Latn